ΓΡΑΠΤΗ ΕΡΩΤΗΣΗ E-1855/97 υποβολή: Joaquνn Sisσ Cruellas (PPE) προς την Επιτροπή (30 Μαΐου 1997)

Θέμα: Κρατικές ενισχύσεις

Η Ευρωπαϊκή Επιτροπή, στην πέμπτη έκθεσή της για τις κρατικές ενισχύσεις, εκφράζει την ανησυχία της για την εξέλιξη που παρουσιάζουν οι ενισχύσεις αυτές. Στην έκθεση επιβεβαιώνεται, αφενός, ότι ο όγκος των κρατικών ενισχύσεων όχι μόνο δεν έχει περιορισθεί, αλλά αυξήθηκε, σε τέσσερα κράτη μέλη και, αφετέρου, ότι οι πλουσιότερες και ισχυρότερες χώρες είναι εκείνες που χορηγούν περισσότερες κρατικές ενισχύσεις, γεγονός το οποίο, πέρα από τη στρέβλωση του ανταγωνισμού που προκαλεί, έχει αρνητικές συνέπειες και για την οικονομική συνοχή, εφόσον οι ασθενέστερες οικονομίες είναι και οι λιγότερο επιδοτούμενες. Μπροστά σε μια τέτοια κατάσταση, η Επιτροπή προτίθεται να εντείνει τους ελέγχους της και να υιοθετήσει αυστηρότερα κριτήρια για τη χορήγηση άδειας ενισχύσεων, ζητώντας παράλληλα από τα κράτη μέλη να διαμορφώσουν ένα χρονοδιάγραμμα μείωσης των κρατικών ενισχύσεων.

Θα μπορούσε η Επιτροπή να αναφέρει ποιά συγκεκριμένα μέτρα πρόκειται να λάβει ώστε να αντιμετωπίσει την κατάσταση αυτή;

Απάντηση του κ. Van Miert εξ ονόματος της Επιτροπής (30 Ιουνίου 1997)

Στα συμπεράσματα της 5ης έκθεσης για τις κρατικές ενισχύσεις ((COM(97) 170 τελικό )), η Επιτροπή εξέφρασε τις ανησυχίες της όσον αφορά το συνολικό όγκο των ενισχύσεων προς τη βιομηχανία που παραμένει μεγάλος και τους κινδύνους που εγκυμονούν οι σημερινές εξελίξεις για τον στόχο της συνοχής.

Η Επιτροπή εξέφρασε επανειλημμένα την πρόθεσή της να εφαρμόσει αυστηρότερα τους κανόνες για τις ενισχύσεις. Η αυξανόμενη συχνότητα με την οποία εκδίδονται αρνητικές αποφάσεις και απαιτείται η επιστροφή των ενισχύσεων μαρτυρεί τον αυστηρότερο αυτόν έλεγχο. Εκτός αυτού, καταρτίζεται νέο σχέδιο κατευθυντήριων γραμμών σχετικά με τις περιφερειακές ενισχύσεις, το οποίο προβλέπει τη μείωση της έντασης των ενισχύσεων αυτών. Επιπλέον, η Επιτροπή προτίθεται να θεσπίσει αυστηρότερους κανόνες όσον αφορά την εξέταση των ενισχύσεων διάσωσης και αναδιάρθρωσης των προβληματικών επιχειρήσεων. Τέλος, εξαιτίας της αισθητής αύξησης των ενισχύσεων ad hoc, φαίνεται ότι είναι αναγκαίο να αφιερώσει η Επιτροπή μεγαλύτερο μέρος των πόρων που διαθέτει στην εξέταση των σημαντικότερων και στρεβλωτικότερων από τις ενισχύσεις αυτές. Προς τον σκοπό αυτόν καταρτίζει ένα σχέδιο πολυτομεακού πλαισίου το οποίο θα θεσπίζει τα κριτήρια εξέτασης των ενισχύσεων αυτών. Τέλος, το σχέδιο κανονισμού βάσει του άρθρου 94 της συνθήκης ΕΚ, που θα δώσει στην Επιτροπή τη δυνατότητα να απλουστεύσει τις διαδικασίες απαλλάσσοντας ορισμένες κατηγορίες ενισχύσεων από την υποχρέωση κοινοποίησης, θα έχει ως συνέπεια να απελευθερωθεί ένα μέρος των πόρων και θα μπορούσε να διαδραματίσει σημαντικό ρόλο στο πλαίσιο αυτό.

Σε κάθε περίπτωση, παρά τις προσπάθειες που είναι διατεθειμένη να καταβάλει η Επιτροπή, είναι σαφές ότι δεν διαθέτει, μόνη της, αρκετά μέσα ώστε να μειωθούν οι ενισχύσεις και να μικρύνει η απόκλιση που υφίσταται μεταξύ των κρατών μελών της συνοχής και των άλλων κρατών μελών. Κατά πόσο ο στόχος αυτός θα είναι εφικτός θα εξαρτηθεί κατ' αρχήν από τη βούληση των κρατών μελών. Η Επιτροπή, βεβαίως, θα υποστηρίξει κάθε διάλογο και κάθε πρωτοβουλία στον τομέα αυτόν.